Cosatu sal ANC steeds steun in komende verkiesing | Netwerk24
Cosatu sal ANC steeds steun in komende verkiesing
Deur Llewellyn Prince 08 April 2021 19:01
Cosatu sal ten spyte van probleme en spanning tussen veral staatsdienswerkers en die regering, nie later vanjaar se plaaslike verkiesings boikot nie.
Die vakbondfederasie sal ook steeds die ANC daartydens ondersteun.
Dit is die besluite van 'n spesiale vergadering van Cosatu se sentrale uitvoerende komitee (SEK) wat Bheki Ntshalintshali, sy hoofsekretaris, en ander hoofleiers Donderdag op 'n nuuskonferensie in Johannesburg bekend gemaak het.
Daar is ook besluit dat Cosatu "nog nie die ANC sal verlaat nie", omdat hy nie 'n "politieke vakuum wil skep wat daartoe sal lei dat die ANC deur die reaksionêre en misdadige elemente gekaap word wat dit sedert 1994 probeer doen nie".
Ntshalintshali het bygevoeg dat Cosatu gedurende die plaaslike verkiesings egter 'n parallelle veldtog van stapel sal stuur om kollektiewe bedinging te beskerm.
Bheki Ntshalintshali Foto: Daily Sun
"Daar is 'n werklike moontlikheid dat werkers in die staatsdiens tydens die verkiesings sal staak teen die besluit om salarisse te bevries en afleggings. Ons sal nooit hieroor kompromitteer nie en moedig al ons vakbonde aan om te mobiliseer en terug te baklei."
Spanning tussen staatsdienswerkers en die regering is tans ook op 'n hoogtepunt weens die regering se weiering om vanjaar die laaste been van 'n driejaar-salarisooreenkoms te implementeer. Dit het daartoe gelei dat staatsamptenare nie vanjaar salarisverhogings gekry het nie.
Cosatu wil binne 14 dae dringend met pres. Cyril Ramaphosa en die ANC se topleierskap vergader om werkers en ander probleme van gemeenskappe te bespreek.
Die vakbondfederasie het ook die ANC se nasionale uitvoerende komitee se besluit verwelkom dat alle ANC-lede wat van korrupsie en ander ernstige misdade in howe teregstaan, hul poste binne 30 dae moet ontruim. Dit beteken egter dat die ANC ook moet optree teen sy amptenare wat nie die party se konferensie-resolusies implementeer nie.
"Die spesiale vergadering (van Cosatu) het ook 'n beroep op die ANC gedoen om meer beslissend op te tree teen korrupsie en parasitisme in ons land. Dit is saam met die Covid-19- en geslagsgeweld-pandemie nog 'n werklike pandemie wat wegkalwe aan die winste wat werkers sedert 1994 gemaak het," het Ntshalintshali bygevoeg.
Wat sê die Verkiesingskommissie (OVK) oor die komende plaaslike verkiesings?
Die OVK het Dinsdagaand aan LP's in die parlement gesê dat hy ten spyte van die Covid-19-pandemie en begrotingsbesnoeiings druk besig is om voor te berei vir die plaaslike verkiesings.
Dít ten spyte daarvan dat Julius Malema, EFF-leier, en sy party hulle tans daarvoor beywer om die plaaslike verkiesings weens die pandemie te laat uitstel en dit moontlik saam met nasionale en provinsiale verkiesings te hou.
Sy Mamabolo, OVK-hoofkiesbeampte, het egter aan die portefeuljekomitee oor samewerkende regering en tradisionele sake gesê die Grondwet bepaal dat die termyn van munisipale rade vyf jaar lank is. "Munisipale verkiesings moet dus binne 90 dae gehou word vandat die termyn verval het."
Die huidige munisipale termyn verval volgens hom op 4 Augustus vanjaar en die 90 dae-tydperk is op 1 November verby.
Mamabolo het bygevoeg dat samesprekinge tussen dr. Nkosazana Dlamini-Zuma, minister van samewerkende regering en tradisionele sake, en die OVK ook amptelik begin het om 'n presiese datum vir die verkiesings te bepaal. Dlamini-Zuma sal dit bekend maak sodra die samesprekings gefinaliseer is.